REZOLUTË

PËR VLERËSIMIN E VEPRIMTARISË SË KOMISIONIT 

Të SHëRBIMIT CIVIL PËR VITIN 2011

Kuvendi i Shqipërisë,

- Duke konsideruar reformën e administratës publike si një nga përparësitë dhe kriteret kryesore për anëtarësimin e Shqipërisë në BE; 

- Duke qenë i gatshëm për të mbështetur përmirësimin e kuadrit ligjor dhe zbatimin e duhur të ligjit, si dhe ngritjen e kapaciteteve për një shërbim civil dhe administratë publike të qëndrueshme, profesionale dhe të bazuar në meritë; 
- Në vijimësi ka njohur rolin e Komisionit të Shërbimit Civil si institucion i pavarur për mbikëqyrjen dhe menaxhimin e shërbimit civil në nivel qendror e vendor;

- Me insistim ka kërkuar që KSHC-ja të jetë promotor i zhvillimit të reformave në administratën publike. 
Konstaton se KSHC-ja për vitin 2011:

- Ka përmirësim të veprimtarisë në drejtim të metodologjisë së raportimit në aspektin analizues të problematikave dhe trajtimin e parimeve thelbësore, mbi të cilat është ndërtuar ligji dhe sipas të cilit duhet të funksionojë shërbimi civil;

- Ka përmbushur objektivat ligjorë në trajtimin dhe zgjidhjen e të gjitha ankesave brenda afatit ligjor;

- Ka realizuar mbikëqyrjen e administrimit të shërbimit civil në nivele të ndryshme institucionale dhe ka vijuar me ndjekjen e zbatueshmërisë së rekomandimeve të lëna prej tij;

- Ka bërë përpjekje për të përmirësuar situatën e përgjithshme të menaxhimit të shërbimit civil në tërësi dhe në veçanti në institucionet e pushtetit vendor;

- Ka çuar në gjykatë, në cilësinë e palës procedurale, institucione qendrore që nuk kanë zbatuar vendimet e KSHC-së;

- Ka zhvilluar faqen zyrtare dhe ka publikuar në mënyrë të përditësuar çdo informacion të nevojshëm për ankuesit dhe institucionet;

- Ka vijuar me trajnime dhe seminare me programe trajnimi, sipas nevojës dhe mangësive të konstatuara gjatë kontrollit nëpër institucione;

- Ka tregues të përmirësimit të zbatimit të instituteve të ndryshme të shërbimit civil, si pasojë e akteve nënligjore të nxjerra për zbatim, dhe punës së institucioneve zbatuese të legjislacionit të shërbimit civil. 
Kuvendi kërkon nga KSHC-ja për vitin 2012:

- Zbatimin e detyrave të adresuara në planin e veprimit, me qëllim përmirësimin e elementeve të rëndësishme të shërbimit civil në administratën publike;

- Rritjen e efiçencës institucionale në drejtim të mbikëqyrjes në të gjitha nivelet e administratës publike;

- Ndjekjen me rigorozitet të rekomandimeve dhe zbatueshmërinë e vendimeve të KSHC-së nga institucionet;

- Reformimin dhe përgatitjen institucionale, në përshtatje me ligjin e ri për shërbimin civil;

- Vijimin e trajnimeve me nivele nëpunësish dhe institucionale, me qëllim garantimin e një menaxhimi më efikas të shërbimit civil nga ana e tyre; 

- Koordinimin dhe mbështetjen më produktive me organet e tjera zbatuese të legjislacionit të shërbimit civil.

